14 Akanya ka kgang eno ya ga Carin: “Fa morwaake e bong Don a tsholwa, nna le monna wa me re ne re bereka kwa moseja mme ke ne ke sa tswa go simolola go ithuta Baebele. Mongwe le mongwe mo lelapeng la gaetsho o ne a lebeletse gore ke romele Don kwa gae gore a godisiwe ke batsadi ba me go fitlha maemo a rona a madi a siama.” Fa Carin a gatelela gore o tla ikgodisetsa ngwana wa gagwe e bong Don, ba masika a gagwe, go akaretsa le monna wa gagwe, ba ne ba re o botswa mme ba mo ja ditshego. Carin a re: “Go bua boammaaruri, ka nako eo, ke ne ke sa tlhaloganye sentle gore ke eng se se phoso ka go tlogela Don le batsadi ba me ka dingwaga di sekaenyana. Mme ke ne ke itse gore Jehofa o re neile tiro eno ya go godisa morwarona—rona batsadi ba gagwe.” Fa Carin a ima gape, monna wa gagwe yo e neng e se Mosupi o ne a mo laela gore a ntshe mpa. Tshwetso e e botlhale e Carin a ne a e dirile pelenyana ga foo e ne ya nonotsha tumelo ya gagwe mme o ne a emela Jehofa gape a nitame. Gone jaanong, ene le monna wa gagwe le bana ba bone ba itumetse go bo ba nna mmogo botlhe. Fa Carin a ka bo a ile a romela ngwana a le mongwe kgotsa boobabedi kwa gae gore ba ye go godisiwa ke mongwe o sele, diphelelo e ka bo e nnile tse di farologaneng.